ועדת הפנים ואיכות הסביבה, כנסת 17, פרוטוקול מספר 245, 2007-11-07 09:30

אופיר פינס-פז: בוקר טוב, אני מתכבד לפתוח את הישיבה.

אופיר פינס-פז: על סדר היום הצעת חוק מרשם האוכלוסין (תיקון מס' 10), התשס"ז-2006.

אופיר פינס-פז: בבקשה, אפשר להציג את הצעת החוק.

נעמה פלאי: מדובר בתיקון לסעיף 25 לחוק מרשם אוכלוסין, שבו אנו מאפשרים לשר הפנים להוסיף תצלום ממוחשב לתעודת הזהות של אזרחי תושבי ישראל.

נעמה פלאי: התצלום הממוחשב ייעשה או במשרד הפנים או, בנסיבות מיוחדות, ייסרק על ידי משרד הפנים.

נעמה פלאי: הוא יהיה חלק מהכרטיס של תעודת הזהות ולא תצלום שיוצמד אליה.

אופיר פינס-פז: למה אתם עושים את זה?

נעמה פלאי: בהקשר השיפורים בתעודת הזהות, בגלל בעיות הזיופים שיש לנו בתעודות.

אורי שרון: אנו ביקשנו לדחות את קיום הדיון הזה וגם היועץ המשפטי של המשרד העביר לך מכתב, אנו רצינו לעשות עבודת מטה נוספת, להוסיף גם טביעת אצבע ביומטרית, ואנו עושים עבודת מטה בהשתתפות יועצים משפטיים שלנו, עם משרד המשפטים.

אופיר פינס-פז: כלומר אתם אומרים שאתם לא מוכנים עוד עם החוק הזה.

אורי שרון: נכון.

אורי שרון: אנו רוצים לסיים את עבודת המטה, להגיע להסכמים עם משרד המשפטים ולתקן את ההצעה הזו.

אופיר פינס-פז: לפיכך אני רוצה להציע הצעה, להסיר את הצעת החוק מסדר היום.

אופיר פינס-פז: משרד הפנים, כשיהיה מוכן, כשהממשלה תהיה מוכנה, תציע הצעת חוק שלמה.

אופיר פינס-פז: זה מה שאתם רוצים?

אורי שרון: אנו לא רוצים למשוך את החוק.

אורי שרון: אנו רוצים לתקן אותו.

אופיר פינס-פז: תתקנו.

אופיר פינס-פז: תביאו הצעת חוק חדשה.

אופיר פינס-פז: החוק אצלי לא ישכב.

אופיר פינס-פז: או אני מקדם אותו לשנייה ושלישית למליאה או אני מסיר אותו.

אופיר פינס-פז: אני לא אסכים שהממשלה תבזבז לי ולוועדה את הזמן.

אופיר פינס-פז: החוק הזה שוכב כמעט שנה בוועדה.

אופיר פינס-פז: הממשלה יכולה היתה להודיע לי שאתם לא רוצים את החוק, שאתם רוצים לתקן אותו, לשנות אותו.

אופיר פינס-פז: כשאני שמתי את הצעת החוק על סדר היום על פי יוזמה שלי כדי לעזור לממשלה, הממשלה לא אמרה לי כלום – לא ביום רביעי, לא בחמישי, לא בששי, לא בשבת, לא בראשון.

אופיר פינס-פז: ביום שני נדמה לי שהמנכ"ל דיבר אתי.

אופיר פינס-פז: גם לנו יש סדרי עבודה.

אופיר פינס-פז: כשבחרתי לשים את החוק הזה על סדר היום, דחיתי חוקים אחרים של חברי הכנסת, של הממשלה.

אופיר פינס-פז: אי אפשר לעשות צחוק מהכול.

אורי שרון: בגלל שנכנס מנכ"ל חדש למשרד- -

אופיר פינס-פז: אין לי טענות לא לשר החדש ולא לשר הקודם, רק אל תעשו מאתנו צחוק.

אופיר פינס-פז: אגב, מנכ"ל משרד הפנים ביקש ממני להוסיף להצעת החוק את נושא טביעות האצבע ולקדם לשנייה ושלישית – ההפך לגמרי ממה שהיועצת המשפטית של המשרד אומרת וממה שאתה אומר.

אופיר פינס-פז: ואני אמרתי לו שאני מוכן לדון בתוספת הזו.

אופיר פינס-פז: מה שתחליטו, אני אעשה.

אופיר פינס-פז: או נקדם את זה לשנייה ושלישית, ותביאו הצעת חוק נפרדת על טביעות האצבע, או אני מסיר את זה מסדר היום ותביאו הצעת חוק שלמה על כל מה שאתם רוצים.

אורי שרון: התחלנו לעשות דיונים- -

אופיר פינס-פז: אז תביאו הצעת החוק לקריאה ראשונה בצורה מסודרת, לא צריך לטרומית, או על הכל, או רק על טבעיות האצבע.

אופיר פינס-פז: אין לי עמדת נגד בעניין טביעת האצבע.

אופיר פינס-פז: גם אני הייתי שר פנים, גם אני מכיר את המציאות, גם אני מטביע טביעת אצבע כשאני מגיע לארה"ב.

אופיר פינס-פז: יש פה גם היבטים אחרים, אבל הבדיקה היא אמיתית, לא כדי להכשיל.

נעמה פלאי: הדיונים בנושא הזה של הוספת טביעות האצבע זה לא דיונים שאנו מנהלים מאז שהצעת החוק הזו עברה קריאה ראשונה.

אופיר פינס-פז: לכן אני גם חושב שהגיע הזמן לסיים את הדיון.

נעמה פלאי: אלה דיונים שהתקיימו לאחרונה והם בשלבים יותר מתקדמים מאשר בעבר.

נעמה פלאי: לא נכון לחזור בשלב הזה אחורה.

אופיר פינס-פז: אם היה אומר את זה עוזר המנכ"ל, הייתי מקבל את האמירה שלו עם הסתייגות מסוימת, אבל כשאת מייצגת את הייעוץ המשפטי וטוענת שאפשר להוסיף טביעת אצבע, שזה עניין סופר מהותי, אם הייתי יועץ משפטי במשרד הפנים, לא הייתי מביע את העמדה שלך.

אופיר פינס-פז: אם הייתי עוזר מנכ"ל, יכול להיות שכן.

אופיר פינס-פז: זה נושא מהותי, זה שינוי דרמטי בהצעת החוק, זה מחייב שהכנסת תדע על זה כשהיא מצביעה על זה בקריאה ראשונה.

נעמה פלאי: לכן לא בטוח שנוסיף את זה.

אופיר פינס-פז: אתם מסוגלים להכריע בין ההצעות שהצעתי?

אורי שרון: אנו צריכים להיכנס לעבודת צוות שתיקח עוד כחודשיים.

אופיר פינס-פז: משרד המשפטים?

אופיר פינס-פז: אין לכם עמדה.

אופיר פינס-פז: משרד ראש הממשלה, בבקשה.

דני גבע: אם ייכנסו לגופו של עניין, נאמר את עמדתנו.

דני גבע: אנו בעד לאפשר בחינה של הרחבת החוק לנושאים נוספים, שיכלול את המכלול הרחב יותר.

אופיר פינס-פז: אני מעוניין להצביע על הסרת הצעת החוק מסדר היום.

אופיר פינס-פז: אם משרד הפנים ירצה, יביא הצעת חוק שלמה.

אופיר פינס-פז: מי בעד?

אופיר פינס-פז: פה אחד.

אופיר פינס-פז: מי נגד?

אופיר פינס-פז: ההסרה תגיע למליאת הכנסת.

אופיר פינס-פז: תודה רבה, הישיבה נעולה.